钦定古今图书集成/明伦汇编/官常典/第087卷 > 襄邑恭王神符
## 钦定古今图书集成/明伦汇编/官常典/第087卷 > 襄邑恭王神符

按《唐书》本传：“襄邑恭王神符，字神符，少孤，事兄谨。高
祖兴兵，神符留长安，为卫文昇所囚。京师平，封安吉
郡公。帝受禅，例王，迁并州总管。颉利可汗盗边，神符
与战汾东，斩级五百，获马二千。又战沙河，获乙利达
官，得可汗所乘马及铠。召为大府卿，迁扬州大都督。
自丹阳渡江，治隋江都故郡，扬人利之。然少威严，不”
为下所畏。累擢宗正卿，以足不良，改光禄大夫。归第，
月给羊酒。太宗就第慰问，又令乘小舆入紫微殿，三
卫挟舆以升。迁开府仪同三司。永徽二年薨，年七十
三，赠司空、荆州都督，陪葬献陵。子七人，并爵郡王，例
降公，惟德懋、文暕知名。德懋，官少府监、临川郡公。五
世孙从晦。文暕，幽州都督、魏国公。垂拱中，坐累贬藤
州别驾。诛。子挺、捷，捷袭封。挺曾孙程，捷曾孙石，《别传》。